(Banniel Filipinez) (Ardamezioù Filipinez)\nGer-stur broadel: Maka-Diyos, Makatao, Makakalikasan, at Makabansa (Filipineg)\nFor the Love of God, People, Nature, and Country (saozneg)\nKan broadel Lupang Hinirang(Bro Dibabet)\n300 000 km² (71vet)\nPoblañs istimet 87 857 473\n76 498 735 (2000)\nStankter ar boblañs 276 ann./km²\nYezhoù ofisiel Filipineg (tagalog), saozneg\nYezhoù lec'hel sougbouaneg, ilokanoeg, ilongoeg (hiligaynon), bikoleg, winarayeg, kapampanganeg, pangasinan, kinaray-a, maranao, maguindanao, tausug ha re all\nKêr-benn Manila (Maynila)\nDaveennoù Kêr-benn 14º 35’ N 121º K\nDoare riegezh Dizalc'hiezh\nDeiziad diazezañ dizalc'hiezh eus Spagn\n12 Mezheven 1898 (ofisiel)\nDoare gouarn Demokratelezh Republik Unelour\nTitl ar pennoù Prezidant\nAnv ar Pennoù Rodrigo Duterte\nKêr vrasañ Kêr Quezon\nMoneiz Peso Filipinez\nKod moneiz PHP\nKod pellgomz 63\nKod Kenrouedad .ph\nGwerzhid eur (UTC + 8)\nAnv an annezidi Filipinezad, Filipineziz\nAnavezout a ra bonreizh 1987 ar filipineg da yezh vroadel. Ofisiel eo ar saozneg hag ar filipineg.\nSellet e vez ouzh ar yezhoù lec'hel evel ouzh adyezhoù ofisiel e-lec'h ma vezont implijet.\nSpagnoleg hag arabeg a c'haller da implijout war un diazez "youlek ha diret"; n'int ket yezhoù ofisiel avat.\nRepublik Filipinez eo anv ur Stad a ya un enezeg d'hec'h ober e kornôg ar meurvor Habask e-tro 100 km e gevred kevandir Azia. Bez' eo strollad inizi en norzh da Indonezia. Bevennet eo er reter gant mor Filipinez, er c'hornôg gant Mor Sina ar Su, hag er su gant Mor Sulawesi. Un nebeud kantadoù a gilometradoù alese emañ Malaysia gant enez Borneo er mervent ha, dres en norzh, enez Taiwan dispartiet diouzh enezenn filipinezat Luzon gant strizh-mor Luzon. Un tamm mat pelloc'h er su emañ inizi indonezian ar Molukez hag ar Selebez, hag er reter pellañ da mor Filipinez emañ enez Stad Palau.\nUn enezeg a ya ur 7 107 enez bennak d'hec'h ober eo Filipinez. En em astenn a ra war e-tro 300.000 km2 ha sevel a ra ar boblañs anezhi da 86.241.697 a annezidi (2004). Boas eur da rannañ an inizi anezhi e tri strollad bras : Luzon (m'emañ an enezenn anvet evel-se war-eeun, ar vrasañ eus Filipinez, ha re all evel Palawan, Mindoro ha Masbate), ar Visayas (m'emañ, eus ar vrasañ d'ar vihanañ, inizi Negros, Samar, Leyte, Panay, Cebú, Bohol ha re all bihanoc'h c'hoazh) ha Mindanao (enez vras all Filipinez, m'emañ ivez enezeg Sulu).\nPorzh Manila, war enez Luzon, eo kêr-benn ar vro ha kreiz un tolpad kêrioù, pe meurgêr, anvet Metro Manila ma vev ouzhpenn daou vilion a dud. Er veurgêr emañ ivez, e-touez re all, Quezon City, ar gêr-benn gozh (1948-1976). Heverk eo Davao ivez, war enez Mindanao, gant tremen ur milion a dud, ha Cebú (war an enez anvet memes mod), gant e-tro 750 000.\nTomm eo an hin, gleborek ha trovanel. Sevel a ra ar wrez keitat war ar bloaz da 26.5°.\nDindan koadegi trovanel emañ an darn vrasañ eus an inizi, meneziek-holl hag a orin volkanek. Menez Apo) eo ar poent uhelañ, e Mindanao, gant 2.954 m. Bev eo ar bras eus menezioù-tan ar vro evel, da skouer, ar Pinatubo. En em gavout a ra ar vro dres war gouriz tifonoù kornôg ar meurvor Habask ha kastizet e vez ingal bep bloaz gant e-tro 19 tifon.\nMeur a vor diabarzh zo er vro evel mor Luzon, mor Sulu, mor Bohol ha mor Mindanao.\nkriyòl gwiyannen: Filipin\nلۊری شومالی: فیلٛیپین


Ret-é bout coutant é peb tra a volanté Doué, memb ér péh a zou contrel d’en intérès ag é hloër - Wikimammenn\nRet-é bout coutant é peb tra a volanté Doué, memb ér péh a zou contrel d’en intérès ag é hloër\nJ.-M. Galles, 1829 (p. 202-205)\n◄ Ret-é andur en nessan guet un esprit a charité hac a zoustér Ret-é bout coutant é peb tra a volanté Doué, memb ér péh a zou contrel d’en intérès ag é hloër Ag er mercheu ag er gùir santeleah ►\nRet-é bout coutant é peb tra à volanté Doué, memb ér péh a zou contrel d’en intérès ag é hloër.\nBRASSET ur chagrin aveit oh, ô mam Jesus, gùélet er bihan a fréh a dennai er Juiffet ag é bredégueu !\nÉ zoctrine, péhani a zai ag en nean, penaus-benac ma rai calz a viracleu eit prouvein é oai véritable, ne gonvertissai quet un infinité a dut ahurtet péré hum bligeai doh hum zallein ind-memb.\nHaval doh tud clan péré a bella en dorn péhani a vèn ou guèllat, en dut-cé hemb fé a refusai er salvedigueah a oai offret dehai.\nPéré oai hou santimanteu durand en amzér-zé ? Hui a huannadai ar dalledigueah hac obstination en dut misérable-zé ; mæs hui a huannadai é peah, ha memb ne cesséoh quet a oulen guet Doué m’ou devehai hum gonvertisset.\nMe mab, me zesirai sans dout mui eit hanni aral ma vehai bet hanaüet Jesus ; er gred em boai aveit é hloër a rai deign santein hilléih mui ahurtemant er Juiffet ; mæs perac em behai-mé, a gaus de guement-cé, collet er peah a m’inean ?\nMe ouyai en hum chervige liés Doué ag er er-ré fal eit accomplissein é zesseinieu ; é tèn liés er mad ag en droug ; ha me adorai, hemb sannein gric, er furnès infini-zé péhani a bermet mara uéh ma triomfle er-ré fal.\nEr batiantæt-zé, Guirhiés santel, a chervigeou deign de scùir é ol er péh a arrihuou gueneign ér vuhé, mæs é partirculiér a pe vou attaquet me fé.\nYa, me mab, a pe ùélehet er-ré fal eurus é sehuel ou fèn hac é insultein er-ré vad, n’hum lausquet quet de monnet d’en imur, d’er haz ha d’er malice. Er religion a zihuen quement-cé.\nPerac ne souffréoh-hui er péh a souffre Doué ean-memb ? Ean a éellehai parrat er péh a zou aveit oh marcé un occasion a scandal : n’er parra quet ; ean en dès é ræsonieu eit er permettein : deoh-hui é d’ou adorein.\nNitra ne arrihue ér bed-men hemh é bermission. En droug èl er mad, tout a chervige eit accomplissein en desseinieu ag é brovidance. N’ou hanaüet quet bremen en desseinieu-zé. Un dé a zei, hui a hanaüou péguement é mant just ha ræsonnable.\nNe zeliet quet, guir-é, sellet guet pligeadur en drougueu a rér d’er religion ; un dra just é ma hum affligeoh a nehai : permettet é memb deoh hum glêm de Zoué a nehai guet caranté.\nMæs n’hum scandalet quet énep fæçon ma teï hou fé de oannat, pé er peah a hou ç’inean de vout troublet. Ne vehai quet bout gredus vehai quement-cé, mæs abusein ag er gred ha monnet rai bêl.\nUr vertu ne zistruge quet ur vertu aral. Éellein a rér souplein a speret d’er péh a bermet Doué, hemb col er gred véritable aveit é hloër.\nBout-zou drougueu ar béré é teliet ouilein ha huannadein ; mæs hou tareu a zeli bout scùillet étal treid hou Salvér, hou huannadeu pousset trema z’ou.\nDisoleit tehou hou poén. Pedet-ean de lacat de cessein er péh hou ç’afflige. Larèt memb dehou guet ul liberté santel a béhani n’hum gavou quet offancet :\nSaüet, men Doué. Perac é ret-hui seblant a gousquet ? Perac é tistroeit-hui hou teulegat a ziarnamb ? Perac en hun ancoéhet-hui én hun affliction ?\nDoh-hul memb-é é quemérér en hardéhtet de zisclériein bresel ; hou ç’hanhue santel é a outragér ; hou religion é a vlasphémér ; hou labour é a vennér distrugein.\nDihuennet hui-memb hou caus. Ne souffret quet pêlloh ma vou er fallanté a driomflou : quement-cé a sel hou cloër memb.\nEl-cé vou, me mab, en hum acquittehet ag er péh a oulen guenoh er gred eit gloër en Eutru Doué hac eit er religion, hac a hend aral hui a orteï é peah ma teï Doué d’hou consolein.\nAdtapet diwar « https://br.wikisource.org/w/index.php?title=Ret-é_bout_coutant_é_peb_tra_a_volanté_Doué,_memb_ér_péh_a_zou_contrel_d’en_intérès_ag_é_hloër&oldid=105844 »\nKemmoù diwezhañ degaset d'ar bajenn-mañ d'an 16 Eos 2017, da 19:05.


DMOZ Internet Directory : World : Brezhoneg : Skiantoù\nSkiantoù 5 Sites\nLec'hiennou a zo galvet da gomz diwar-benn ar skiantou dre vras.\nKaktus Galleger - Meneger Brezhonek - A-zivout ar c'haktusoù hag ar plantennoù druz all. Dizoloadur, Chomlec'hioù, Atizoù, Kaktus Skourret. Kreizenn-studi war ar yezhoù hag ar sevenadurioù keltiek - E bal pennañ eo sevel ha skoazellañ ur greizenn-studi evit ar sevenadurioù hag ar yezhoù keltiek. Ti ar Gwenan hag ar Merien - Un droiad braw-spontus e bro burzhudus ar gwenan hag ar merien ba tal Chapel Santez Barba, war barrez Ar Faoued. Ar brezhoneg zo bev - Lec'hienn diwar-benn ar brezhoneg. Ar brezhoneg hag ar yezhou keltiek, ar brezhoneg gwechall, meur a rannyezh, ar brezhoneg breman, piv a gomz brezhoneg, stad ar brezhoneg, penaos bezan breizhad er bloavezh 1998. Langue-bretonne.com - Lec'hienn Fañch Broudic, kazetenner hag klasker diwar-benn ar yezh.\nSaozneg - Afrikaneg - Armenianeg - Asturianeg - Indonezeg - Bosneg - Bulgareg - Daneg - Spagnoleg - Esperanteg - Euskareg - Furlan - Skoseg - Kroateg - Italianeg - Kazakh - Koreaneg - Kurdeg - Makedoneg - O'zbekcha - Romancheg - Rusianeg - Sardineg - Seeltersk - Sinhala - Sloveneg - Slovakeg - Serbeg - Finneg - Tamileg - Tatareg - Telugu - Thailandeg - Vietnameg - Ukraineg - Uyghurche - Iselandeg - Katalaneg - Hindi - Alamaneg - Estoneg - Hebraeg - Tchekeg - Nederlandeg - Nordfriisk - Azerbaijaneg - Japaneg - Lietuvių - Perseg, Farsi - Roumaneg - Sicilianu - Svedeg - Türkmençe - Arabeg - Belaruseg - Sinaeg - Føroyskt - Iwerzhoneg - Goujarateg - Hungareg - Ossetian - Poloneg - Sinaeg eeunaet - Galleg - Gresianeg - Interlingua - Kashubeg - Latveg - Latin - Norvegeg - Portugaleg - Turkeg - Galizeg - Taiwaneg - Kyrgyz - Bashkir


Chemet - Distillerie des Menhirs\nUr chemet dibar er bed\nMestroniezh un danvez diaoz nevez : ar gwinizh-du\nGant birvilh hag aheurtaj en doa c’hoant Guy LE LAY da grouiñ wiski gwinizh-du kentañ er bed 25 bloaz zo !\nBuan a-walc’h e kompren dibab ar gwinizh-du zo ur choaz diaes rak n’eo ket liammet an ed-mañ gant ur poell produusted.\nGwanoc’h eo e askorad labour-douar eget hini an heiz (tro-dro 7 kantolz hanter gwinizh-du dre zevez-arat lec’h ma vez 35 kantolz heiz). Div wech nebeutoc’h eo e askorad en alkool eget hini an heiz ouzhpenn-se. Ne lak ket harp d’e raktres pa gompren e tiorren ar gwinizh-du un nerzh froudus hep e bar. Met diaes eo d’ober ha c’hwitet eo an taolioù esae kentañ. Kompren a ra Guy Le LAY ne vo ket tu dezhañ mont war-raok e-unan. Gervel a ra an arbennigourien wellañ da vezañ war e-dro.\nMont a ra e darempred gant b/Pierre DUROSSET a zo enklaskour en ADRIA (kreizenn mailhoni war ar boued) e Kemper. Fiziañ a ra dezhañ studiadenn ar maltañ, ar bresañ hag ar birviñ.\nGoude se e teu a-benn Guy LE LAY da sachañ evezh ur mailh etrebroadel war an traoù kreñv, Robert LEAUTE e anv. Un den gant skiant-prenet eo. Bet eo mestr gwinlec’h e Kognak ha arbennigour tañva mil-brudet. E-pad 15 vloaz e tesk da Guy LE LAY arz ar strilhadur, ar c’hoshadur hag ar c’henstrolladur… Eus o c’henlabour frouezhus zo bet ganet EDDU. Eus ar ger brezhoneg “ed-du” pe “gwinizh-du” e teu anv ar wiski EDDU.\nUr strilhadur artizanel\nGant daou lambig hengounel 25hl pep hini e vez graet ar strilhadur. Tost eo o stumm ouzh ar pot stil eus bro Skos hag al lambig eus Kognak.\nGraet eo al lambig gant ur gaoter kouevr kenstaget d’ur skor. Anvet eo al lodenn-mañ ar gukurbid.\nOuzhpennet eo ar gukurbid-mañ gant un dokenn stumm kern.\nAstennet eo an dokenn gant ur gouzoug alarc’h a zo rodellet evit ober an droellenneg. Treuziñ a ra an droellenneg dre ur pod glizhennadur.\nTommet e vez div wech an douraj evit ober ar strilhadur.\nE-pad ar strilhadur kentañ e vez lakaet da verviñ er gaoter fro ar gwinizh-du hag a zo anvet ar “wash”. Yoc’hañ a ra an aezh alkool en dokenn ha mont a ra goude d’ar gouzoug alarc’h ha d’an droellenneg. Etre 25 ha 28% ampl. e vez ar strilhad-mañ.\nAnvet eo an eil strilhadur “an tommad mat”. Skarzhet e vez “an daou benn” e-pad an oberiadur diaes-mañ, da lavaret eo kevrenn kentañ ha diwezhañ an odivi. Miret e vez ar “c’halon tommad” nemeken a zo ur wiski sklaer ha frondek gant 70% alkool.\nKontrol d’ar c’hiz modern tommañ al lambigoù gant aezh e ra Strilherezh ar Mein-hir un tommad war an tan. Nemet un nebeud a strilherezhioù artizanel a implij an teknik-mañ c’hoazh. Diaesoc’h eo d’ober met frommoù poazhañ dibar a zeu gant an doare d’ober-mañ.\nSavet e barrikennoù koad-derv gall\nE barrikennoù e vez lakaet ar strilhad da goshaat.\nN’eo ket ul lestr nepreizh ar varrikenn : tamm ha tamm e vez roet he frommoù, he blazioù hag he liv d’ar wiski ganti.\nImplij a ra Strilherezh ar Mein-hir peurliesañ :\nBarrikennoù koad-derv gall eus al Limousin hag a zo bet kognak e-barzh\nBarrikennoù nevez graet gant koad-derv Breizh eus koad mojennek Breselien ha tro-war-dro\nBarrikennoù hag a zo bet porto pe gwin Bourgogn e-barzh\nHag un nebeud barrikennoù ral sinet gant “Jean VICARD” eus tonnelerezh VICARD hag a oa pourchaser kentañ ar Strilherezh 30 vloaz zo.\nKentizh ma erru ar gweladenner er gwinlec’h-meur e klev ar c’hwezh a deu eus an tufellennoù derv. 3% koll dre aezhennañ a vez dre varrikenn. Anvet eo an aezhennañ naturel-mañ “lodenn an aelez”.\nA-feson eo an amzer e Breizh evit dareviñ ar wiski.\nTost eo al leizh eus hini Bro Skos ha Bro Iwerzhon met tommoc’h eo ar gwrezverk pezh a zo mat evit ar c’hoshaat.\nE-pad ar c’hoshaat e vez graet an tanavadur mod-kozh hag a zo anvet ar c’hoazhadur goustad ivez. Ouzhpennet e vez banne-ha-banne dour stivell diveinekaet betek ma vo tapet e vo gant ar wiski an derez alkool a-zoare.\nD’ar mare mat e vez krouet gant mestr ar gwinlec’h, Kevin LE LAY, kenstrolladoù gant perzhioù gwellañ pep lodenn wiski. Un tanavadur diwezhañ a vez lakaet e pleustr a-raok ar boutailhañ graet war al lerc’h e Strilherezh ar Mein-hir.


Labour vrav ha talvoudus. Bianchi-Bihan (kaozeal) 5 Eos 2017 da 17:26 (UTC)\nNe blij ket dit an anv Ortigia? Te oar eo un anv ofisel italianek? Bianchi-Bihan (kaozeal) 5 Eos 2017 da 18:22 (UTC)\nKemmañ titl ur pennadAozañ\nSalud deoc'h, E ken kaz e fellfe deoc'h kemm titl ur pennad e c'helljec'h hen ober evel-se : n'ho peus nemet lakaat beg logodenn hoc'h urzhiataerez war "Muioc'h" hag e teuio ar meneg "Adenvel" war wel. A galon.--Prieladkozh (kaozeal) 8 Eos 2017 da 07:34 (UTC)\nMann 'bet 'vat ! Souezhus eo n'ho pefe ket kavet ar "muioc'h". It d'ar bajenn Stiks da skouer : en tu dehou e welfet ar meneg "Muioc'h" e-kichen ar prenestr "Klask e Wikipedia" (er c'horn dehou eus ar skramm).--Prieladkozh (kaozeal) 8 Eos 2017 da 13:24 (UTC)\nSalud deoc'h ivez. Ya, gwelet em boa e oa bet kavet ar benveg talvoudus-se ganeoc'h. Ul labour eus an dibab emaoc'h o kas da benn, sur ! Dre ma oan bet tapet fall meur a wech ez an da reiñ un ali fur deoc'h : gwiriit pep tra ha na fiziit ker er Wikipediaoù all... A galon.--Prieladkozh (kaozeal) 11 Eos 2017 da 08:29 (UTC)\nGand pasianted ha hir-amzer e vez graet meur a dra. :-)--Prieladkozh (kaozeal) 12 Eos 2017 da 10:14 (UTC)\nPolitikerezh envel ofisiel Wikipedia Kendivizoù reolata/Anvioù divoutin gresianek kozh ha modernAozañ\nSalud deoc'h, Ha mont a ra mat an traoù ? Un trizekvet a vo ouzhpennet ouzh Daouzek trevell Herakles a-benn nebeut... :-). A galon.--Prieladkozh (kaozeal) 23 Eos 2017 da 09:57 (UTC)\nKalon vat deoc'h adarre 'ta !--Prieladkozh (kaozeal) 23 Eos 2017 da 12:42 (UTC)\nLavar kalon vat dezhañ ivez evit ma kendalc'ho gant e droioù hek : https://br.wiktionary.org/wiki/Kaozeal:hiriv. Bianchi-Bihan (kaozeal) 24 Eos 2017 da 22:20 (UTC)\nPebezh uvelded, e-giz amañ (Kaozeal:Orestes (mab Agamemnon)) "Hag ar pezh am eus graet er pennadoù-se zo labour holloueziadurel a-hed an neudenn." (a-hed an neudenn = penn-da-benn, hervez Geriadur An Here), pa n'int alies nemet pennadoù leun a vourdoù, an hini diwezhañ gwelet ganin hiziv "Aktor mab Azeüs, a oa mab da Clymenus" !!!--Maenruilh (kaozeal) 26 Eos 2017 da 13:08 (UTC)\nN'eo ket oc'h ober ur "chikaner truek" gant un implijer all ez aio an traoù war wellaat ! "Klask a rin bezañ mestr war ma gerioù , [...]." (https://br.wikipedia.org/w/index.php?title=Kaozeal:Didone&direction=next&oldid=1760729)...--Prieladkozh (kaozeal) 25 Eos 2017 da 09:21 (UTC)\nFaziet out, biskoazh n'em eus skrivet kemend-all : un den a beoc'h eo da vignon, nemet sachet a-wechoù gant nerzh an temptadur da chikaniñ evit ar blijadur, setu pezh a lavaren aze: https://br.wikipedia.org/w/index.php?title=Afrodite_Knidos&type=revision&diff=1765228&oldid=1765219. Bianchi-Bihan (kaozeal) 25 Eos 2017 da 09:57 (UTC)\n"Betek peder gwech eo gouest ar chikaner truek da c'hoari e droioù : https://br.wikipedia.org/w/index.php?title=Afrodite_Knidos&action=history Bianchi-Bihan (kaozeal) 24 Eos 2017 da 22:17 (UTC)"...--Prieladkozh (kaozeal) 25 Eos 2017 da 10:10 (UTC)\nGast! ken ankouaüs se e ven? Bianchi-Bihan (kaozeal) 25 Eos 2017 da 10:27 (UTC)\nFentus eo : ne welan ket ar frazenn-se el liamm a roez. Bianchi-Bihan (kaozeal) 25 Eos 2017 da 10:31 (UTC)\nGoût 'oarit e oa bet skrivet ganeoc'h, dec'h da noz, amañ : https://br.wiktionary.org/wiki/Kaozeal:hiriv --Prieladkozh (kaozeal) 25 Eos 2017 da 10:37 (UTC)\nTrugarez, ankouaet em boa, ha ne welen ket gant al liamm fall. Bianchi-Bihan (kaozeal) 25 Eos 2017 da 10:46 (UTC)\nLavar dimp 'ta gant piv eo bet skrivet: Plijet bras e vehe bet Job é welet, hiriv an deiz, filajoù bourrapl...? Bianchi-Bihan (kaozeal) 24 Eos 2017 da 22:39 (UTC)\nSalud deoc'h, Sed amañ da-heul ul lec'hienn hag a zo dedennus mont da lenn pezh zo enni : Arbres:Le site de grammaire du breton/Les adverbes/adverbes de temps/Hiziv. A galon.--Prieladkozh (kaozeal) 25 Eos 2017 da 09:13 (UTC)\nHep ankouaat implij "ha" dirak "h". Bianchi-Bihan (kaozeal) 25 Eos 2017 da 09:59 (UTC)\nHep ankouein ue skrivein "pugur", "awalac'h" hag all, eit ma vo brooneg skrivet mat er Wikipedia.--90.32.164.212 25 Eos 2017 da 10:12 (UTC)\nPebezh fentigeller null! Ar gensonenn "h" zo anezhi e brezhoneg, kelennet e vez, nemet dit-te n'eo ket bet? Bianchi-Bihan (kaozeal) 25 Eos 2017 da 10:26 (UTC)\nPebezh kelenner null! Mar ranker skrivañ *hiriv, koulz skrivañ *pugur hag *awalac'h, ha zoken *ue evel Koulizh Kedez ; mard dout mennet da rediañ an dud da zegemer *hiriv peogwir eo bet skrivet en ul levr, degemer ar stummoù all ivez (*hio, *hirio &a.), ha kement foetraj a zo bet moullet gwezh pe wezh. Alato, ar gwirionez eo ne blij ket dit pa vez kemmet DA zibaboù. Pebezh "kenlabourer" null!--90.32.164.212 25 Eos 2017 da 11:03 (UTC)\nRE : Poentoù yezhadurAozañ\nSetu ma alioù, hoc'h eus bet ar vadelezh da c'houlenn diganin. Trugarez deoc'h, — Lagad Zoltec (kaozeal) 1 Gwe 2017 da 20:44 (UTC)\nTennet eus Ar ger-mell strizh en anvioù divoutin e-barzh YEZHADUR BRAS AR BREZHONEG gant Frañsez Kervella, pajenn 233.--86.214.115.146 3 Gwe 2017 da 07:48 (UTC)\nE-keñver douaroniezh, Bro-Dreger a zo un uhelgompezenn o vont eus ar mor betek Mene-Bre (302 vetrad) ha sevel war-du Kerne goude. Y. AN DRED, BRO-DREGER a-wechall da vremañ (displeget e Kamp ar Vrezhonegerien, e Rostren d'an 9 a viz Eost 1965).--86.214.115.146 3 Gwe 2017 da 15:51 (UTC)\nTrugarez evit ar skouerioù anat-se. Sklaer-tre e oa ivez displegadurioù Lagad Zoltec ha Yezhadur Kervella eveljust.--Maenruilh (kaozeal) 3 Gwe 2017 da 16:11 (UTC)\nTennet eus EUS AN UNANDER D'AL LIESTER e-barzh YEZHADUR BRAS AR BREZHONEG gant Frañsez Kervella, pajenn 206.--86.214.115.146 3 Gwe 2017 da 07:54 (UTC)\nYezhadur da bellgargañAozañ\nYezhadur (1989) Ti-Embann ar Skolioù.--2.14.65.50 5 Gwe 2017 da 16:18 (UTC)\nRE : Poent yezhadur allAozañ\nA galon, — Lagad Zoltec (kaozeal) 5 Gwe 2017 da 19:28 (UTC)\n2.7. Pluriel des noms composésAozañ\nLennet e-barzh La grammaire bretonne pour tous gant Eugène Chalm, 2008 an Alarc'h embannadurioù, pajenn J-108.--90.32.55.238 19 Gwe 2017 da 12:45 (UTC)\nDemat deoc'h, Habask e chomit 'vat ! A galon.--Prieladkozh (kaozeal) 7 Du 2017 da 08:15 (UTC)--Prieladkozh (kaozeal) 7 Du 2017 da 08:15 (UTC)\nKemm diwezhañ d'an 7 Du 2017 da 08:15


George Clooney e 2016.\n6 a viz Mae 1961, Lexington, Kentucky, Stadoù-Unanet Amerika\nGeorge Timothy Clooney, ganet d'ar 6 a viz Mae 1961, zo un aktour, sevener filmoù, den a aferioù stadunanat. Enoret eo bet gant tri Golden Globe Awards evit e labour evel aktour ha daou Academy Awards, unan evit e roll er film Syriana (2006) hag unan all evel kenbroduer Argo (2012).\nClooney en devoa kroget da vezañ aktour er skinwel e 1978, goude-se e voe brudet evit e roll evel Dr. Doug Ross er stirad skinwel hirbad ospital ER etre 1994 ha 1999. Enoret e voe gant e anv lakaet war ar renk div wech evit daou Primetime Emmy Award. E-keit ma oa o labourat er stirad skinwel ER, e voe goulennet gantañ c'hoari rolloù penn e meur a film, evel er film dreistharozel Batman & Robin (1997) hag ar film fent Out of Sight (1998) ; ar wech kentañ e voe dezhañ labourat evel produour gant Steven Soderbergh. Goude ar film-se e teufont da vezañ kenlabourerien a-vicher. E 1999, e voe gwelet er roll pennañ er film Three Kings, ul ludresadenn burutellet ha degemeret mat gant an arvesterien eus Brezel ar Pleg-mor.\nGeorge Clooney hag Amal Alamuddin e 2016 e Berlin.\nDimezet eo gant ar varristerez vreizhveuriat a orin libanat Amal Alamuddin abaoe ar 27 a viz Gwengolo 2014. Gevelled o deus bet — Ella hag Alexander — d'ar 6 a viz Even 2017.\nAdtapet diwar « https://br.wikipedia.org/w/index.php?title=George_Clooney&oldid=1881675 »\nKemmoù diwezhañ degaset d'ar bajenn-mañ d'an 20 Gou 2020, da 14:41.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/474 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/474\ngreat rouane ha beleien da Zoue he Dad ; dezhan ar gloar hag ar galloud da virviken ! Amen. (7) Setu, ema o tond var ar goabrennou, ha pep lagad a velo anezhan, hag ar re memeus ho deuz toullet anezhan ; hag an holl boblou euz an douar a skoio va boul ho c’halon dirazhan. Ia, Amen.\n(8) Me eo an Alpha hag an Omega, ar c’hommansamant hag ar fin, eme an Aotrou, an Hini a zo, a oa, hag a vezo, an Holl-C’halloudec.\n(9) Me, Ian, ho preur hag ho consort en drubuil hag er rouantelez, hag er batianted en Jesus-Christ, a oa en enezen a c’halver Patmos, abalamour da c’her Doue, ha d’an desteni a Jesus-Christ.\n(10) Ravisset e oenn a spered da zeiz an Aotrou, hag e kleviz adre d’in eur vouez vraz, evel hini eun drompil, (11) hag a lavare : Me eo an Alpha hag an Omega, ar c’henta hag an diveza ; ar pez a velez, scriv-hen en eul levr hag hen kas d’ar seiz Iliz a zo en Azi, en Ephesus, e Smyrn, en Pergamus, e Thyatira, e Sardis, en Philadelphia hag en Laodicea. (12) Neuze e tistroiz evit gwelet a be leach e teue ar vouez a gomze ouzin ; hag o veza distroet, e veliz seiz cantoleur aour ; (13) hag e-kreiz ar seiz cantoleur, unan henvel ouz Mab an den, gwisket gant eur zae hir, ha gourizet var boul he galon gant eur gouriz aour. (14) He ben hag he vleo a oa gwenn, evel gloan gwenn, evel an erc’h, hag he zaoulagad a oa evel eur flam-tan ; (15) he dreid, henvel ouz coevr euz ar c’haera, a luc’he evel pa vijent en eur fournez a dan, hag he vouez a oa evel mouez an doureier braz. (16) Bez’ e oa ganthan en he zorn deo seiz stereden ; euz he c’henou e teue eur c’hleze lem euz an daou du, hag e vizach a lugerne evel an heol e-kreiz he nerz. (17) Hogen, pa veliz anezhan, e kweziz d’he dreid evel pa vijen maro, hag hen a lakeaz he zorn deo varnoun, en eur lavaret d’in : Na pez ket a aoun ; me eo ar c’henta hag an diveza, an hini a zo beo ; (18) bet oun maro, ha setu ez oun beo da virviken, Amen ; ha ganen ema alc’houezou an ifern hag ar maro. (19) Scriv an traou ec’h euz gwelet, an traou a zo hag ar re a dle c’hoarvezoud goude ar re-man. (20) Setu aman myster ar seiz stereden ec’h euz gwelet em dorn deo, hag ar seiz cantoleur aour : Ar seiz stereden eo an elez euz ar seiz Iliz ; hag ar seiz cantoleur ec’h euz gwelet, eo ar seiz Iliz.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/474&oldid=125609 »


Pajenn:Troude ha Milin - Ar marvailler brezounek.djvu/100 - Wikimammenn\nPajenn:Troude ha Milin - Ar marvailler brezounek.djvu/100\nma oent goullonderet hep na oe kollet eur c’hreunenn. Ar re-man n’ho doa ket bet eur seurt boeta pell a ioa.\nBrema ar re-man en em gav er gear m’ema o choum ar roue Fortunatus. Iann dioc’h-tu a ia d’al lez da ober he gefridi : — Asa, eme-z-han, aman ez euz eur c’hoari ; ne ouzoc’h ket, m’oar-vad, da betra ounn-me deut d’ho kaout ? — A be leac’h ec’h oufenn-me, pa n’am euz ket klevet ? — Selaouit mad neuze, eme Iann : evit doare, roue, hoc’h euz kollet ho parvouskenn ? — Ia da, kollet am euz anezhi hag, e feiz, e vije bet gwell gan-en koll ann hanter euz va rouantelez evit he c’haout. — Mad ! me oar gant piou ema ; eur pennad ema ac’han, du-ze er c’huz-heol, gant roue\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/100&oldid=144093 »


Dorioù-digor Yezhoù ha Sevenadur – Radio Naoned\nDigwener ha disadorn en doa Radio Kerne staliet e studio e Sant Ervlan da geñver dorioù digor ar greizenn Yezhoù ha Sevenadur. Ur greizenn da zegemer al lodenn vrasañ eus ar c’hevredigezhioù a labour e brezhoneg e meurgêr Naoned, ur greizenn da vodañ ar vrezhonegerien, da laka ‘nezho da zeskiñ e brezhoneg e vagouri, er skol, er skolaj, da zeskiñ ar brezhoneg e Skol an Emsav, e kentelioù an Noz, da lenn e brezhoneg e levraoueg KDSK, ha da eskemm ha da vevañ en hor yezh en ul lec’h boutin.\nVisant Roue deus Ofis publik ar brezhoneg, Lena Louarn, eil brezidantez Rannvro Breizh en karg eus yezhoù Breizh, Pêr-Emmanuel Marais, kuzulier kêr ha meurgêr Naoned ha Tangi Manac’h, prezidant Yezhoù ha Sevenadur a zo bet aterset gant Morgane Bramoullé ha Tunvezh Wloaguen-Grandjean.\nAtersadenn Gilles Servat : Deuet eo ‘maez ur bladenn nevez Daoust d’an 50 vloaz a gan hag a sonerezh n’eo ket chomet Gilles Servat a-sav gant al labour, ar c’hontrol-mik zoken. Goude e bladenn “70...\nAtersadenn Emmanuelle Herbet : Raktres savadurioù Amazon e Montreverzh Emañ Amazon o tiorren e labour un tamm pep lec’h e Bro-Frañs. E kreisteiz Liger-Atlantel ez eus ur raktres sevel ur savadur 185 000 m²...


Gwilherm Adelin - Wikipedia\n(Adkaset eus William Adelin)\nGwilherm Adelin, pe William Adelin, pe William Ætheling, ganet d'ar 5 a viz Eost 1103 ha marvet d'ar 25 a viz Du 1120, da 17 vloaz, anvet ivez Adelin (pe Adelinus, Adelingus, A(u)delin ha doareoù alleus Ætheling), a oa mab d'ar roue saoz Herri Iañ Bro-Saoz ha d'e bried Matilda Bro-Skos. Mervel a reas e peñse ar Blanche-Nef. Da-heul kement-se e tarzhas ur brezel-hêrezh a vez graet The Anarchy anezhañ en saozneg.\nGwilherm Adelin, mab d'ar roue Herri Iañ Bro-Saoz\nGanet e oa William (anvet diwar-lerc'h e dad-kozh) e Winchester. E dad, Herri Iañ Bro-Saoz, a oa mab yaouankañ Gwilherm an Alouber, dug Normandi deuet da vout roue Bro-Saoz e 1066. E vamm e oa Matilda Flandrez. Roparzh Berr e Heuz (Curthose e saozneg), mab henañ an Alouber, en doa bet dugelezh Normandi, ha William Rufus, ur breur yaouankoc'h da Robert, en doa bet Bro-Saoz. E 1100 e voe lazhet William e-kerzh un abadenn chase, hag anvet Herri da roue neuze. A-benn 1105 en devoa diframmet Normandi digant e vreur Roparzh ivez.\nMamm William, Matilda (anvet Edith ivez), a oa merc'h da Malcolm III, Roue Bro-Skos, ha da Marc'harid Bro-Skos, a voe anvet da santez. Herri en doa aozet an dimeziñ-se da gaout harp digant e sujidi angl-ha-saoz : Marc'harid a oa merc'h-vihan d'ar roue angl-ha-saoz Edmund Ironside, ha gournizez d'ar roue Edouarzh ar C'hofesour ; gant an eured -se e oa aroueziet unaniezh ar renerien norman nevez hag an dierniezh angl-ha-saoz kozh.\nHerri en doa spi e teuje William da ren war e lerc'h... hennezh a oa, da lavaras Henry of Huntingdon, "a prince so pampered" that he seemed "destined to be food for the fire."\nAdtapet diwar « https://br.wikipedia.org/w/index.php?title=Gwilherm_Adelin&oldid=1957570 »\nKemm diwezhañ d'an 15 C'hwe 2022 da 10:51\nKemmoù diwezhañ degaset d'ar bajenn-mañ d'an 15 C'hwe 2022, da 10:51.


Pajenn:Imitation ar Verc’hes Vari.djvu/14 - Wikimammenn\nPajenn:Imitation ar Verc’hes Vari.djvu/14\npehini a vev hac a ren ganeoc’h hed oll gantvejou ar c’hantvejou. Evel-se bezet great.\nMe a gonsider, ô va Doue ! en Abostol-ma, evel eul liser pehini a zeu din eus an êe, evit va instrui eus ho polontes adorabl. Accordit din, mar plich gueneoc’h, an ners da ober ar pez a gommandit. C’hui, ô Autrou-Doue ! oc’h eus inspiret d’ar Brophetet ha d’an Ebestel ar pez o deus scrivet hac a lenner brema. Grit din un nebeut pers en ho sclêrigennou ; laqit, er memes amser, em c’halon, un eulfen eus an tan sacr pehini oc’h eus allumet qer cre en ho c’halon, evit m’ho carin, va Doue, ha m’ho Servichin evelto.\nSevel a ran em za, ô va Doue ha va Phrinç souveren ! evit disquës deoc’h on prest da zifen, e risq va interest temporel hac e risq va bues, ar guirioneziou eternel pere a lenner en aviel santel. Jesus, ho mab, en deus roet din da anaout ha proposet din da gredi ar guirioneziou-se. Desirout a ran e vent scrivet ganeoc’h, va Doue, var va zal, em c’halon ha var va zeaud, evit m’o amsavin partout, m’o c’hredin ferm, m’ho c’harin ha ma parlantin aneso bepret gant reveranç.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/14&oldid=110868 »\nKemmoù diwezhañ degaset d'ar bajenn-mañ d'an 20 Kzu 2017, da 10:05.


Pajenn:Sales - Introduction d’ar Vuez devot.djvu/463 - Wikimammenn\nPajenn:Sales - Introduction d’ar Vuez devot.djvu/463\ndemperanç e scoaz ar vezvinti hac ar gourmandis, ha peguen agreabl eo ar chastete e scoaz an impurete ! Ar vertuziou o deveus ar c’hustum admirabl-se ma teuont, goude ma hor bez-ii exercet, da rejouissa hon ene gant un douçder hac ur joa pehini ne d’e hènvel ouz netra : eleac’h er c’hontrol ma teu ar viçou da rei deomp ur velancoli hac ur geinamant vras meurbet. Ha rac-se’ta perac-tra ne antreprenimp-ni quet da acquisita ar blijadur-se pehini a so o c’heul ar vertuziou.\nEvit ar viçou, peguen nebeut benpâc en deveus un den anezo, ne de quet contant, ha nep en deveus cals anezo, a so drougcontant : mæs evit ar vertuziou, pa n’en deffe un den nebeut anezo, c’hoaz en deveus dija contantamant, ha sulvui en deveus anezo sul contantoc’h en em guef ato. O buez devot, c’hui a so caer, douç, agreabi, ha leun a satisfaction ! an afflictionou a zouçait, hac ar gonsolationou a rentit agreabl meurbet : hepzoc’h ar mad a so droug, hac ar plijadurezou a so leun a inquietud, a droublien hac a zifizianç : ah ! nep hoc’h anaffe, a alle ervat lavaret gant ar Samaritanen ; Autrou roit din eus an dour-se. Ar goulen-mâ a rea alies Santes Theresa ha Santes Catel eus a Gennes, peguement bennâc ma er greant evit sujedou-all.\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/463&oldid=103581 »\nKemmoù diwezhañ degaset d'ar bajenn-mañ d'an 27 Mez 2017, da 00:52.


Paol Kalvez - Wikipedia\ne Lokournan, Breizh\n29 a viz Gouhere 2021\nSklêrijenn ar Feiz kristen (troidigezh)\nPaol Kalvez a oa ur skrivagner bet ganet er bloavezh 1924  ha marvet d'an 29 a viz Gouhere 2021 . Un emsaver e oa ha skrivet en deus meur a bennad.\nMont a reas da studiañ al latin, al lennegezh, an douenoniezh hag ar brederouriezh e skolioù kristen, e Bro-Okitania hag e Bro-Dunizia. Fellout a rae dezhañ mont da visioner. Soudardet eo bet e 1943 betek 1945. Daoust dezhañ klask bout misioner ha beleg, e voe nac'het dezhañ hag e tistroas el Lu e-men e teuas da vout kontaouer hag is-ofisour. En em staliañ a reas e Roazhon.\nLabour emsaver[kemmañ | kemmañ ar vammenn]\nKambr ar stered, Paol Kalvez, 2007\nBet eo bet unan eus renerien bouezusañ KEAV e-pad ur mare, a-gevret gant Ronan Huon ha Vefa de Bellaing hag e kengrouas SADED gant Guy Étienne ha Youenn Olier. Sevel a reas darempredoù etre KEAV ha SADED eus 1963 da 1967. War-lerc'h e kuitas embregerezhioù Guy Étienne evit labourat e savadurioù katolik gant Youenn Olier. Klasket en doa skoulmañ darempredoù etre KEAV ha Skol An Emsav (SAE) er bloavezh-skol 1970-71, pa oa SAE ur gevredigezh kristen. Paouez a reas da labourat evit KEAV e 1978.\nUr paot-mat a bennadoù en deus skrivet evit ar gelaouenn Imbourc'h ha kavout a reer lod eus e brederiadennoù, merket don gant ar feiz kristen, war load Emglev An Tiegezhioù. Kenderc'hel a reas al labour kroget gant Marsel Klerg evit sevel ha skridaozañ ur breviel e brezhoneg e 12 levrenn (Lennadurioù kristen).\nE 2007, Paol Kalvez en deus skrivet ul levr, Kambr ar stered, embannet gant an ti-embann Mouladurioù Hor Yezh. Ennañ e kaver un c'hendiviz gant Malo Bouessel du Bourg a-zivout red e vuhez en tu all da bevar-ugent vloaz hag e gejadennoù gant tud zo evel Lanza del Vasto da skouer .\nE 2015 ez eo embannet e droidigezh eus ar c'helc'hlizher "Lumen Fidei" skrivet gant ar pab Frañsez, troet "Sklêrijenn ar Feiz kristen" gantañ.\n↑ Gw. ar pennad Paol Kalvez war load KEAV : Paol Kalvez\n↑ Load Emglev an Tiegezhioù\n↑ Ur vurutelladenn amañ : Kambr ar stered, Paol Kalvez (2007)\n↑ Gw. ar pennad Lumen Fidei e brezhoneg war load Ar Gedour Mag (galleg)\nAdtapet diwar « https://br.wikipedia.org/w/index.php?title=Paol_Kalvez&oldid=1908266 »\nKemmoù diwezhañ degaset d'ar bajenn-mañ d'an 4 Eos 2021, da 07:02.


Christophe Paul de Robien - Wikipedia\nde Robien, gant Jean-Joseph Balechou\nChristophe Paul de Robien, baron Kaer, beskont Pleneventer, (4 a viz Du 1698 e Sant-Turiav, Kintin - 5 a viz Even 1756 e Roazhon) a oa ur politikour hag ur skiantour breizhat eus an XVIIIvet kantved.\nMab e oa d'ar marc'heg Paul de Robien, kuzulier ar roue e parlamant Breizh, ha da dTheraise Olyve du Couët. Evel e dad e voe kuzulier ha prezidant parlamant Breizh. Dedennet-bras e oa gant ar skiantoù hag an arkeologiezh dreist-holl. Sevel a reas un dastumad pourvezet-mat (bouc'hili, delwennigoù, tammoù poderezh...) hag a voe skrapet digant e vab da vare an dispac'h gall. Bremañ emañ an darn vrasañ eus e dastumad e mirdi arzoù-kaer Roazhon.\nSkrivañ a reas ul levr (Description historique, topographique et naturelle de l'Ancienne Armorique ou Petite Bretagne) ha klask, en aner, lakaat da sevel un akademiezh ar skiantoù hag al lizhiri e Roazhon.\nDouaret e voe d'an 9 a viz Even 1756 e Kintin.\n↑  Akt badeziant (bugel dianv), dielldi Aodoù-an-Arvor\n↑ Le cabinet de curiosités de Christophe-Paul de Robien - Florilèges\n↑  Akt douaridigezh, dielldi Aodoù-an-Arvor\nAdtapet diwar « https://br.wikipedia.org/w/index.php?title=Christophe_Paul_de_Robien&oldid=1807832 »\nKemmoù diwezhañ degaset d'ar bajenn-mañ d'an 4 Her 2018, da 17:30.


Soubenn ar geek | A bep seurt alioù diwar-benn plijadurioù ar "geek" klasel : levrioù, filmoù, c'hoarioù video, levrioù bannoù-treset… | Pajenn 2\nPosted in Filmoù with tags egor, skiant-faltazi on Mae 14, 2018 by geekezig\nLIFE a zo ur film-skiant faltazi. N’eo ket ur film fall evidon-me, met ur film hep kalz a ijin, tremenet war-lerc’h ur bern filmoù all a galite gant memes rekipe. Start e vo derc’hel soñj eus LIFE neuze ken klasel eo.\nUr strollad tud a zo er savlec’h egor etrebroadel (ISS), o labour a zo studial un tamm douar eus Meurzh. Ur c’hellig a zo e-barzh an tamm douar-se. Posupl eo neuze e vefe boudoù bev war pladenn v/Meurzh! Kavout a reont penaos e kresk ar boud-se, met kreskiñ a ra buan ha speredek spontus eo. Ar skipailh eo a zo en arvar bremañ.\nUr film “egor” klasel neuze war vourzh ul lestr gant ur strollad tonket. A bep seurt tudennoù a zo hag elfennoùigoù evit reiñ un tamm istor dezhe, kompren peseurt sell o deus war an traoù ha perak e tibabont ober tra-mañ-tra. Efedus ‘m eus kavet an dibab-se peogwir ne gemer ket kalz plas war red an darvoudoù ha lusk ar film a ya kentoc’h buan. Ur film dudius met re heñvel eus filmoù all bet gwelet dija, siwazh!\nFilm sevenet gant Daniel Espinosa. Stadoù-Unanet Amerika, 2017, 1e44.\nSilver 1 – Le trésor des vampires\nPosted in Levrioù bannoù-treset with tags enklask, faltazi, galloudoù on Mae 13, 2018 by geekezig\nGoude bezañ bet echuet da lenn Silver am eus soñjet e vefen bet plijet o welet ur film pe ur stirad gant an istor-se. War a seblant e oa ur senario film a raok dont da vezañ ul levr bannoù-treset.\nLodenn gentañ Silver a ziskouez an haroz, James Finnigan, ul laer tapet fall, a zizolo un istor faltaziek a c’hallfe degas arc’hant dezhañ. N’on ket bet kendrec’het kement-se gant al lodenn-se, an tresadennoù na sikourent ket. Kendrec’het on e vefe bet ret kinnig an istor-se e liv, pe neuze en defe marteze ranket Stephan Franck dibab kenlabourat gant unan bennak evit an tresadennoù kentoc’h eget ober pep tra e unan… Ma.\nAn eil lodenn, ur wech lañset an traoù, evit mont e kastell Dracula, he deus plijet spontus din. Dudius, leun a virvilh, ur rekipe dreist evit ur film me gav.\nEtredaou on gant al levr-mañ neuze peogwir am eus bet kalz dudi o lenn (an eil lodenn) met an tresadennoù na blijont ket din ha n’on ket sur e c’hallfe bezañ mat bepred. Souezhus ar santad ne vefe ket bet dibabet ar c’hanol mat evit treuzkas an istor-mañ… Met c’hoarvez a ra, gav ket deoc’h? Istor ha tresadennoù gant Stephan Franck. Embannet e galleg gant Glénat comics, d’ar 14 a viz Even 2017.\nPosted in Filmoù with tags brezel, Europa, Istor, XXvet kantved on Mae 2, 2018 by geekezig\nPenaos ‘ta e oan chomet keit all hep bezañ bet gwelet Schindler’s List ? N’ouzon ket. Unan eus perzhioù mat Netflix a zo ivez kinnig filmoù klasel a c’haller gwelet en-dro pe dizoloiñ. A-raok na vefe tennet eus roll filmoù ar servij e oa ret din e sellet neuze!\nOskar Schindler a oa ur rener embregerezh alaman, ezel eus ar strollad nazi. Er film eo gwelet evel un den a oar ober brav d’ar re all, profañ traoù, kaout plijadur, bezañ gwelet mat ha kaout a bep seurt darempredoù mat gant tud al live uhel evit lakaat e embregerezhioù da vont. Ne seblant ket bezañ donezonet evit kontañ pe merañ kement se. Evit espern arc’hant eo e tiviz implij yuzevien hepken en e labouradeg e Polonia, micherourien a goust marc’hadmatoc’h int. Tamm-ha-tamm avat e vez gwelet o klask implij an holl reolennoù a c’hall evit reiñ labour da dud reuzeudik o stad, gwashaat ha startaat a raio divizoù an 3de reich avat ha disfiz a vo outañ hag e doare, tamm-ha-tamm.\nUr film e gwenn-ha-du eo Schindler’s List. Ur film brav eston, kalet kenañ, fromus, pouezus. Komprenus eo en defe Steven Spielberg bet c’hoant enoriñ an “haroz ordinal”-mañ ha graet en deus en un doare efedus.\nHir eo ar film avat hag ar fin tout (gant an aktourien hag an dud wirion o vont war bez Oskar Schindler) a zo a re marteze, evit red an istor ha nerzh ar film. N’eo ket ur gwall rebech, an hini nemetañ am eus d’ober e gwirionez, ken bamus eo ar film mod all.\nFilm sevenet gant Steven Spielberg, diazezet war levr Thomas Keneally : Schindler’s Ark. Stadoù-Unanet Amerika, 1993, 3e35.\nPosted in Levrioù bannoù-treset with tags comics, enklask, faltazi, familh, gourharozed, krennarded, lise on Mae 1, 2018 by geekezig\nAc’hanta! Abaoe pell n’am boe ket bet tro da lenn ul levr bannoù-treset! Na petra ‘ta!\nDedennet on bet gant Gotham Academy. Un istor o tremen e Gotham city (anat deoc’h) en ul lise. Un doare da splujañ e bed teñval Gotham dre sell liseadezed. Enklaskoù bihan ha n’int ket c’hoazh re spontus o devo tro d’ober.\nUn neuz levezonet gant ar manga a zo gant Gotham Academy. Santet e vez splann ar c’hoant dedennañ lennerien yaouank a zo techet marteze da vont davet ar manga kentoc’h eget davet ar c’homics. Kavout a ran eo deuet brav an disoc’h, ul lennadenn skañv ha trawalc’h a gevrinoù ha liammoù gant peurrest ar “batmanverse” evit kaout c’hoant da vont pelloc’h. Plijet on bet ivez gant an darempredoù etre al liseidi, tudennoù klasel int met mont a ra mat en-dro ar strollad evit o enklaskoù a bep seurt. Istor gant Becky Cloonan ha Brenden Fletcher, tresadennoù gant Karl Kerschl ha Mingjue Helen Chen. Diwar Batman krouet gant Bob Kane. (chabistroù #1-6) Embannet e galleg e ti Urban Comics, d’an 11 a viz Gwengolo 2015.\nPosted in Filmoù with tags bugaleaj, faltazi, familh on Ebrel 15, 2018 by geekezig\nUr film ouzhpenn tro-dro da b/Peter Pan. N’eo ket an dra-se en deus roet din c’hoant da sellet ouzh Pan kement-se met kentoc’h e sevener, Joe Wright.\nPan a ginnig gouzout penaos o deus Peter ha James (Hook) talet asambles ouzh ur morlaer spontus a zistruje Neverland : Blackbeard. Un doare “origin story” diouzh ar c’hiz neuze.\nN’on ket bet tapet en istor kement-se ha jenet on bet spontus gant ar skeudennoù hag an efedoù ispisial : vil euzhus. Ur spont pa soñjer pegen brav en deus gallet filmoù all savet gant Joe Wright bezañ (Atonement da skouer pe c’hoazh Anna Karenina…).\nPrest e oan da baouez an DVD pe dost d’ur mare zo, ken hir e kaven ma amzer. Didalvoud a seblant an istor. Ne oan ket displijet spontus met ne welen ket pal ar film. Digempouez e seblant bezañ, lodennoù zo a zo sañset “fentus” (evit ar vugale) met degaset int iskis (start eo bezañ Steven Spielberg!), daveoù modern a zo gant ar sonerezh met n’ouzer ket mat perak… Souezhus e gwirionez. N’on ket evit kompren !\nEvel-just e vo start chom hep menegiñ tudenn Tiger Lily, priñsez ar boblañs henvroat ha plac’h wenn nemeti ar meuriad… Plijout a ra din kalz Rooney Mara met un tamm groz e oa memestra.\nDipitus e meur a geñver neuze.\nFilm sevenet gant Joe Wright. Awenet gant oberenn J.M. Barrie. Stadoù-Unanet Amerika, 2015, 1e51.


Tro-dro d’an heuliad | FIN AR BED\n« Teir denenn, teir flanedenn, tri devezh e fin ar bed »\nTro-dro d’an heuliad\nPennad-komz gant ar sevenour\nLec’hioù treiñ pennañ\nSell ouzh ar videoioù\nPelec’h adkavout an heuliad?\nAdkavit an heuliad war bajenn FR3 Bretagne !\nAdkavit anezho war Facebook !\nAdkavit an unvanus war YouTube !\nAn holl heuliad diveradennet en ur film !\nAdkavit an holl videoioù aze !\nAdal an 18 a viz Du 2017\nWar lec’hienn internet Brezhoweb.com\nD’an 22 a viz Eost 2017\nGouel Sinema Douarnenez\n06 99 16 84 38\nTeuliad kelaouiñ (FR)\nTeuliad kelaouiñ (BZH)\nEmbregerezh / Media\nHo chomlec'h mail *\nHo kemennadenn *\n* Da vezañ leuniet dre-ret\nLes informations recueillies sur ce formulaire sont enregistrées dans un fichier informatisé par LYO Production pour la gestion de notre clientèle\nElles sont conservées pendant 3 ans et sont destinées exclusivement à LYO Production\nConformément à la loi « informatique et libertés », vous pouvez exercer votre droit d’accès aux données vous concernant et les faire rectifier en contactant : LYO Production – 31, boulevard Léon Blum – 56100 Lorient – contact@lyoproduction.com\nPenaos e oa ganet mennozh Fin ar bed ?\nDigant Etienne Strubel e oa deuet ar mennozh orin ha goude-se hor boa skrivet a-gevret. Dindan hor soñj e oa krouiñ ur stirad e stumm ur road-movie o c’hoarvezout en ur ober tri devezh war hentoù Penn-ar-Bed. En em gavout a rafe tri remziad personekaet gant teir zudenn kollet un tammig en o buhez hag o bed o vont e pilhoù. Alese titl ar stirad : Fin ar bed a dalv kement hag ur bed war e zibenn.\nD’ar poent m’en em gav an teir zudenn ez eo diaes evit gwir empennañ un dazont boutin dezho. E pep keñver ez int pell an eil eus egile : o oad, o orin kevredigezhel, o c’hest betek « ar bed filmel ma vezont soubet ».\nKlaoustre ar skritur a oa neuze lakaat an triad-se da vezañ bev hag o lakaat da vezañ hoalus.\nSkrivet eo bet ar senario e meur a brantad. Gellout a rafec’h displegañ deomp an tennadoù-se hag e emdroadur ?\nEtre miz Mezheven ha miz Du 2011 e oa bet skrivet ganin hag Étienne ar film-stur, steuñvenn ar rannoù da zont ha bibl ar stirad.\nTroet e oa bet ar film-stur e 2012 hag e dibenn 2014, TVR ha Frañs 3 Breizh o doa roet o asant evit stagañ gant produiñ ar stirad en e bezh. Daoust ma oa bet graet buan e kaver hir an termenoù !\nErru e oa neuze poent skritur ar senario. Dre ma oa Étienne war raktresoù all em boa kenlabouret gant Denis Rollier ha Leonardo Valenti, senarioour stiradoù eus Italia.\nSplet hor boa tennet eus e skiant-pren war ar stiradoù du. Un tennad krennañ diwezhañ zo bet ret evit erruout gant ur skrid na vefe ket en tu all da pevar-ugent pajennad. Harpet on bet gant Guillaume Grosse eus Marsilha, senarioour filmoù hir ha berr, evit krennaat an danevell hag houmañ zo bet azasaet e brezhoneg gant Aziliz Bourgès ha Laorz Skavenneg.\nAdal ar penn kentañ e oa ganeoc’h ar youl d’ober ur stirad vrezhonek eus Fin ar bed ?\nYa, kentizh ha ganet e oa bet kinniget ar raktres e brezhoneg. Buan hor boa soñjet e vefe ouzhpennet un aergelc’h dioutañ e-unan dre e seveniñ er yezh-se.\nDigoroc’h eo ar skritur e brezhoneg ha kinnig a ra un taol-arnod disheñvel diouzh unan e galleg. Evit pezh eo eus ar produiñ ez eus bet savet kalz a draoù met a-fed faltazi e kaver dreist-holl komedioù.\nDaoust ma ‘z eus un tamm mousfent e Fin ar bed em boa c’hoant da reiñ ul liv na vefe ket hini ar c’homedi, da zegas un doare digustum e-keñver pezh a zo c’hoazh er programmoù brezhonek.\nFellout a rae din ivez kemmeskañ meur a zoare disheñvel. Evel-se e tañvaer ar film-skrij gant istor Klet hag a zo o vevañ en ur bed mafiaek. Splujañ a reer e bed ar moliac’h gant Fañch hag a vev koulz gant ar re vev hag ar re varv.\nAn trede tudenn, Mari, zo ur working-girl hag he deus dilezet pep tra evit he labour ha ganti e vezomp gwriziennet en ur bed gwirion da vat.\nPe re e oa an difioù da dalañ outo dre ma n’oc’h ket brezhoneger ?\nGwir eo e c’hell bezañ kavet direizh ar fed n’on ket brezhoneger met a gav din em eus tapet nerzh diwar an dra-se. O chom e Breizh emaon, kalz a vignoned vrezhoneger am eus, alies em eus sevenet ha mesket programmoù e brezhoneg ha dre gement-se-holl em eus tapet ur skouarn vat evit anavezout sonerezh ar yezh hag he zaolioù-mouezh.\nGant se e c’hellan degas ur sell divoutin war an endro vrezhon ha war ar mod da empenniñ un istor e brezhoneg. Tra ma vezemp o treiñ em boa lakaet ma aked war startijenn an tudennoù, o gwirionez, sonusted an divizoù, ha nebeutoc’h war ar «ger-ha-ger». Muioc’h a vlizidigezh tost ouzh c’hoari an aktourien em eus tapet diwar an dra-se.\nOuzhpenn-se n’on morse en em santet kollet : war al lec’h e oan da vare azasadenn vrezhonek ar senario diwar ar galleg hag atav e vestronien pezh a veze lavaret.\nPe hini eo bet an abeg da zibab Nolwenn Korbell evit roll Marie ha pe re e oa ho tezverkoù p’ho poa komedianetaet evit rolloù Fañch ha Klet ?\nSkrivet e oa bet an istor-se en ur soñjal e Nolwenn ha ne welen aktourez all estregeti er roll-se. Meur a wech em boa gwelet anezhi er c’hoariva pe er skinwel hag un dra bennak dibar a vez eztaolet ganti.\nC’hoant am boa da dreiñ anezhi e Marie ; plijout a rae din ar mennozh-mañ : ober anezhi ur working-girl tost strizh a spered o vestroniañ he buhez ha lakaat anezhi da cheñch er stirad betek dont da vezañ ur plac’h digor, nerzh an heol enni, skedus, par d’an Nolwenn a weler e-kerzh he sonadegoù. An dudenn-se a vennen tapout en dibenn.\nRoger a oa bet diskoachet da geñver an tuta evit ar film-stur hag un anadenn e oa bet. Ne oa ket aes kavout unan bennak en e oadoù, startijenn vat ennañ ha c’hoant gwirion gantañ da reiñ korf da dudenn Fañch.\nDaoust ma n’eo ket aktour a vicher en deus diskouezet Roger bezañ naturel-kenañ dirak ar c’hamera. Ennañ emañ ar c’harism hag an tres a glasken ; a gav din ez eus war spered pep hini ur skeudenn eus « an denig kozh » ha gantañ e oa dres an hini a oa em fenn. En ur mod e tegase soñj din eus ma zad-kozh.\nEvit roll Klet e klasken war-lerc’h unan a hañvale bezañ kollet, border line ha nervennek, un tamm loen gouez, met goude anavezout Kaou Langoet ez eus bet un tamm cheñchamant em zudenn. Rak Kaou, hag am boa c’hoant bras da labourat gantañ, a daol ur seurt douster. En em ober diouzh se am eus ranket evit dazkemm tudenn Klet hep koll e dro-spered diaes da rakwelet hag e vreskter.\nMont a rae mat an triad en-dro. O zroioù-spered disheñvel n’o deus ket miret outo d’en em glevet mat, evel an tudennoù a c’hoarient. Pinvidikaet-bras eo bet o rolloù gant an aktourien. Fellout a rae din ivez e soñjfe an arvesterien e c’helle an tri-se bezañ ur familh adaozet ouzhpenn bezañ keneiled hent.\nPe hini eo bet ho emzalc’h arzel evit ar stirad ?\nAr ger-stur a oa : chom tost ouzh ma zudennoù. Gant se ‘m eus kavet ret-holl dibab sternioù strizh evit tapout o fromoù. Dre m’eo ur road-movie e kantreer e Breizh met tostik e c’hellfed ankouaat an dremmvro, ken pouezus eo an doare m’en em stumm an triad dic’hortoz-se.\nLiammet eo bet ivez ma emzalc’h arzel ouzh an doareoù film a vennen stagañ ganto : ar film-skrij, an drama kevredigezhel hag ar moliac’h. Ur c’hoari eo bet din pigosat en holl godoù-se. Seveniñ ar stirad-se zo d’am meno ur boelladenn stil eus ar gwellañ !\nUr ger diwar-benn ar sonerezh, ma kaver kenlabour liesseurt-kenañ ?\nUr pezh labour eo bet rak fellout a rae din kemmeskañ meur a ved ivez.\nDa gentañ penn em boa labouret gant Julien Le Vu hag en em lakaet a-unan e oamp war neuziañ-son ar stirad hag ar binvioù a felle din kaout. Renet en deus ur vandennad tri soner dreist (Pierre-Laurent Bertolino, Lionel Mauguen ha Nicolas Pointard), evit enrollañ sonerezh ar film koulz lavaret penn-da-benn, ar roll-digeriñ peurgetket, aozet ha sonet gant Pierre-Lo gant ar viell sebezus-se. Kinniget eo bet da g/Krismenn kemer perzh er stirad oc’h implijout unan eus pezhioù e bladenn evit ar roll-klozañ.\nHag ur pezh all e-kreiz unan eus ar rannoù. Diouzhtu en deus asantet hag a-benn fin ar gont e ro e vouezh d’ar stirad dre ma komz e penn kentañ pep rann.\nEvit echuiñ, gant Pablo Salaun eo bet strollet ha peuraozet son ar film a-raok ar son-veskañ gant Pascal Coulombier e Frañs 3.\nRoll ar skeudennoù\nKenbroduerien ha skignerien\n- Menegoù hervez lezenn\nSkeudennoù © Sonia Lorec Photographe\nLec’hienn krouet gant La Coquille Web


Carnutes - Wikipedia\n(Adkaset eus Karnuted)\nAr g-Carnutes (hervez al latin), pe Karnuted a oa unan eus pobloù galloudus Galia, diazezet etre ar stêrioù Sequana (Seine) ha Liger.\nGant douaroniourien an Henamzer e kaver meneg eus o c’hêrioù brasañ evel Autricum (Chartres bremañ) ha Cenabum (Orleañs bremañ). En-dro dezho e oa annezet ar Vituriged er c’hreisteiz hag ar Senones er reter.\nBro ar Garnuted he doa brud, e-touez ar Romaned, da vezañ kreizenn relijiel ar pobloù galian. E skridoù Julius Caesar e lenner en em vode drouized ar C’halianed eno, ur wech ar bloaz.\nEr goañvezh 58–57 kent JK e klaskas Julius Caesar astenn e c’halloud war ar Garnuted, dre ober emglev gant o roue Tasgetios. Un nebeud bloavezhioù diwezhatoc’h e voe muntret Tasgetios gant ar Garnuted a oa en em savet ouzh ar Romaned. Kemer a rejont perzh en emsavadeg vras ar pobloù galian, renet gant Verkingetorix. C’hwezhet e voe an tan e Cenabum gant ar Romaned ha lazhet ar wazed a oa o chom eno tra ma oa gwerzhet ar maouezed hag ar vugale da sklaved. Gouest e voe ar Garnuted da gas 12 000 soudard da emgann Alesia, met rankout a rejont kodianañ, gant ar peurrest eus arme ar C'halianed.\nDiwezhatoc’h e teuas pobl ar Garnuted, dindan ren an impalaer Aogust, da vezañ civitas soda pe foederati (pobl gevredet), gant o ensavadurioù hag o moneiz dezho. Autricum (Chartres) e oa o c’hêr-benn, betek an IIIe kantved, met e 275 e voe adsavet Cenabum gant an impalaer Aorelian ha dont a reas da vezañ anavezet evel Aurelianum pe Aurelianensis urbs (aet da "Orleañs" goude).\n↑ Notennou diwar-benn ar Gelted koz, pp. 101-102\n↑ Ἀύτρικον, e Douaroniezh Klaudios Ptolemaios, II, 1\n↑ Κήναβον, e Douaroniezh Strabon, V, 2, 3\nAdtapet diwar « https://br.wikipedia.org/w/index.php?title=Carnutes&oldid=1684131 »\nKemmoù diwezhañ degaset d'ar bajenn-mañ d'an 19 Gen 2016, da 11:33.


Menez Takao | E skeud ar bleuñv kerez\n04 Ebr 2013 2 Evezhiadenn\nby dervnewg in Karned beaj Tikedennoù:boued, Chiyoda, Chūō, Ginza, Hachiōji, Hamamatsuchō, Honshū, Kantō, Marunouchi, Meurgêr Tōkyō, Minato, Odaiba, santual, templ, Tōkyō, yokai\nAr wech-mañ e oa roet emgav e ti-gar Shinjuku a-benn mont da venez Takao (Takaosan). Bet omp gant al linenn Keio (Keio (Takao) Line Special Express) betek ti-gar Takaosanguchi. Heol bras ha tomm eo bet an amzer an deiz-se. Pignet omp betek ar menez gant fungadorioù.\nBamus e oa! Ul lec’h touristel-tre eo, plijout a ra kalz d’ar familhoù pourmen dre amañ. Tud ‘zo a oa e vakañsoù c’hoazh d’am soñj ha kalzig tud a oa neuze. En o-zouez, un den kozh gant evned…\nUr sapre sell a zo war Tōkyō, Shinjuku dreist-holl (kornog Tōkyō neuze). Goude-se hon eus kerzhet trankil, ma ‘m eus komprenet mat omp bet dre an hent 1 (ruz war ar gartenn dindan), a zo an hent aes (an holl a c’hall mont, tud kozh, bugale hag all).\nKartenn o tont eus lec’hienn ofisiel ar Menez\nUr bern stalioù a zo ha kalz traoù gant an tengu. Un doue shinto eo an tengu (ki neñvel) ha dre m’eo Takao ur menez e vez gwelet pep lec’h ar yamabushi tengu (“ki neñvel a blij ar menez dezhañ”). Tudennoù gant divaskell evel brini int ha gant un dremm ruz, ur fri hir heverk. Sañset e c’haller gwelet marmouzien er menez-se ivez, un toullad skritelloù a zo evit lârat d’an dud chom hep boueta anezho ha diwall ne laerfent ket traoù.\nN’hon eus gwelet hini gwir ebet…\nChomet omp a-sav da zebriñ merenn er preti 権現茶屋 (me gred!). Raamen hon eus debret ha fentus e oa peogwir e oa ret deomp flastrañ greun sezam da lakaat e-barzh ar pladad! (Droch on bet avat, ‘m eus ket tapet skeudennoù, evit gwelet penaos e oa e c’hallit mont du-hont) Debret hon eus er-maez gant ur gweledva a-feson… Un drugar!\nUl lodenn eus an hent davet an templ\nHeuliet hon eus an hent betek templ Yakuōin Yūkiji.\nUn templ brudet a-walc’h eo hag ur bern tud a oa, e gwirionez.\nDougoù-chañs e stumm sandalennoù bihan ^^\nTengu zoken war ar plakennoù pediñ! Gant sakura ouzhpenn… !\nChom a rae ul lodennig da bignat betek lein ar menez! Ne oa ket tu da welet Fuji-san avat! (d’am soñj ne welin ket anezhañ…)\nDistroet omp dre an hent 4 (an hent mouk war ar gartenn, hent ar marv neuze, “ichi” o vezañ ar sifr pevar hag ar ger evit ar marv, ur sifr gwelet fall e Bro Japan) a oa brav eston! Tremenet omp dre ur pont koad.\nWar a seblant eo dreist pourmen e Takao da vare koyo (an diskar-amzer) hag anzav a ran e plijfe din kalz distreiñ! Ouzhpenn gant an niver a hentoù disheñvel ez eus peadra da zizoloiñ traoù nevez bep tro! C’hoariet ‘m eus a-hed an deiz da glask ar sielloù a oa strewet er menez, evel ar vugale ^^\nSell war an hent-tizh un tamm a-raok an “ti-fungarr”\nDarbet eo bet din kouezhañ er skalieroù just en ur erruout el lec’h ma tapet ar fungarr, goude ur grapadenn dañjerusoc’h… Na lu! Met an dud e-kichen o deus goulennet “daijobu desu?” pezh a oa jentil 🙂 Diskennet omp gant ar fungarr ar wech-mañ neuze ha graet un tammig ehan a-raok adtapout an tren. Evit ar wech kentañ ‘m eus gwelet mekanikoù da werzhañ skornennoù (evel ma vez gwerzhet evajoù pep lec’h)! Fentus. D’am soñj eo un deiz-se ez eus deuet ar soñj din tañva limonadez tomm Minute maid. Ur soñj iskis met un drugar da evañ!! Ha setu ni distroet da d/Tōkyō. Buan on bet gant ar reoù all da lakaat ober hon JR pass (tikidi tren mat e-pad 7 devezh war tout linennoù trenioù ar gompagnunezh JR, a servijo din da vont da g/Kyōto. E gwirionez eo ret gourc’hemenn eus an estrenvro, resevet e vez un doare chekenn-eskemm ha gant ar chekenn-se e vez savet an tiked. Hir a-walc’h eo, ret eo leuniañ un toullad paperioù gant an devezhioù resis hag all met n’eo ket start.) e ti-gar Shinjuku. Goude ‘m eus redet evit adtapout ar strollad a yae da weladennin Tōkyō diouzh noz! Aon ‘m eus bet rak dale oa ganin ha na zeuen ket a-benn da gavout ar strollad! Soñjet ‘m eus n’o doa ket gortozet ac’hanon. Met mat eo bet a-benn ar fin. Tud nevez c’hoazh! Ar wech kentañ e oa d’an ajañs kinnig an nozvezh-se. Bet omp e tour Dentsu adarre (met disheñvel-tre e diouzh noz), da deurel ur sell war Odaiba. Bet omp ivez er World Trade Center (ya ya iskis e ra) e-lec’h ma ‘z eus peadra da welet ar gêr 360° ! Sioul-tre ha dreist ‘m eus kavet al lec’h! Bet omp ivez betek traoñ an Tokyo Tower, da welet tro-dro ar palez ha betek ti-gar Nihombashi a-raok mont da zebriñ ur pred a-feson! Ur sapre devezh ha nozvezh 😉\nSioul-tre eo ar palez met tro-dro ez eus savadurioù sklêrijennet…\nE-kichen an ti-gar e oa un tour gant gouleier evit an estajoù!\nTakao keñveriet gant Tōkyō. Kornog penn-da-benn!\nTakao a-dostoc’h (gwelet ‘vez an ti-gar evit ar fungador ha fungar)\nAr poentoù a zo ar sell war Odaiba. An Tokyo Tower a zo eus tu all ar park er c’hornog. Pignet omp goude betek Nijubashimae (palez) ha Tokyo (ti-gar).\n(21 093 paz)\nPrevious Kamakura Next Nikkō\n2 Evezhiadenn (+add yours?)\nEbr 09, 2013 @ 08:02:54\nPlijus m’oa kavet pignat war an Takao-san ivez. Daoust ma oa an diskar amzer, ne oa ket ruz ar wezennoù c’hoazh, nemet unan e lein (ret vo din kas dit ar foto). N’on oa ket kemeret ar fungadorioù met ar fundren (marteze n’eus ket ken dioutan) nemet evit diskenn (pignet on oa war droad). Gwir eo oa brav an amzer evidomp.\nEbr 11, 2013 @ 14:29:39\nLaouen e vin da welet ar skeudenn!\nYa ya, ar fungar hon eus implijet evit diskenn ivez. Brav e oa an amzer ivez an deiz-se met marteze eo aozet disheñvel ar valeadenn…